Nos magister Bartholomeus de Bosco, archidiaconus Bressie in ecclesia Cabilonensi, notum facimus universis presentes litteras inspecturis, quod Johannes Meschini, burgensis Cluniacensis, et Marieta, uxor ejus, in nostra propter hoc presentia constituti, non vi, non dolo, non metu ad hoc inducti, nec ab aliquo circonventi, considerata utilitate sua, ut asserunt, unanimi consensu donant, tradunt, cedunt pariter et concedunt venerabili in Christo patri Yvoni, miseratione divina abbati Cluniacensi, et conventui ejusdem loci et eorum successoribus imperpetuum, in escambium quoddam pratum, quod ad dictam Marietam jure dotali, ut dicebant, pertinebat, situm desuper molendinum de Rupe Forti, prout se extendit juxta aquam de Graona, a prato granatarii Cluniacensis usque ad terram Parvi Martini, cum ejus prati permutati pertinentiis et apendiciis universis, pro quadam vinea sita in territorio de Monte Canino, quam solebat tenere dominus Petrus de Sancto Ypolito, quondam canonicus Lingonensis. Quam permutationem ipsi conjuges ratam et gratam habent coram nobis; promittentes dicti conjuges Johannes et Marieta pro se et suis per juramenta sua coram nobis corporaliter prestita supradictum pratum permutatum sepedictis abbati et conventui et suis perpetuo contra omnes deffendere et sub annuo censu quatuor solidorum et octo denariorum Cluniacensium garantire et se contra dictam permutationem seu escambium per se vel per alium non venire, nec contravenire volenti consentire, et quod dictum escambium non revocabunt nec revocari permittent, se et sua bona predictis domino abbati et conventui et eorum successoribus de evictionis periculo nichilominus obligando. In cujus rei testimonium, ad preces et instantiam dictorum conjugum Johannis et Mariete, sigillum nostrum una cum sigillo ipsius Johannis litteris presentibus duximus apponendum. Et ego predictus Johannes Meschini sigillum meum presentibus litteris apposui in testimonium veritatis. Datum anno Domini Mº CCº octogesimo secundo, mense maii.